**KÆRLIGHED TIL FÆDRELANDET**

*Dansk kultur fortjener aktiv støtte*

Af Egon Clausen

Jeg elsker Danmark. Jeg elsker det danske land med deres blidt rundede bakkedrag og dets blanding af land og vand. Jeg elsker det danske velfærdssamfund og den danske kultur. Jeg elsker det danske sprog som det har udviklet sig gennem århundreder. Jeg holder af den nordiske tone i dansk musik. De blide farver i malerkunsten, elegancen i dansk design og mangfoldigheden i dansk litteratur fra Kingo til Ida Jessen. I Danmark har jeg hjemme som ingen andre steder, og for mig er der er al mulig grund til at værne om vores rige og mangfoldige kultur. Det er også vigtigt at arbejde for, at den bestandig holdes i live og støttes, så den kan udvikle sig og til hver en tid hjælpe os med at forstå den tid, vi lever i.

Dansk kultur er imidlertid truet, og der er nogle iblandt os der forsøger at bilde os ind, at islam er den største trussel mod den. Nogle politikere taler ligefrem om et muslimsk stormløb mod danske værdier, og det lyder unægtelig skræmmende, men ved at se på, hvad de pågældende politikere rent faktisk gør for at forsvare danskheden, kan man få sine tvivl om, hvorvidt de nu også mener det, de siger. Meget tyder faktisk på, at det er mundsvejr. Dystre historier af samme slags som fortidens helvedsprædikanter benyttede sig af, når de talte om djævle, der myldrede frem på jord for at opsluge alle og enhver. Dengang håbede disse skrækkens mørkemænd, at menigheden ville blive så forskrækket, at den forblev i kirken. I dag er djævlene skiftet ud med muslimer. Menigheden er erstattet af folk der stemmer på de indvandrerfjendtlige partier og den tro der forener dem går tilsyneladende ud på, at dansk kultur hovedsagelig består af flæskesteg med rødkål og persillesovs.

Det er en fattig tro. Hvis det væsentligste i dansk kultur var bondemad som vores oldemor lavede den, ville der være al mulig grund til at frygte for danskhedens mulighed for at oveleve i fremtiden, men det er da heller ikke tilfældet. Dansk kultur er rig, mangfoldig og stærk. Enhver der kender den ved, at den ikke behøver at frygte en førmoderne kultur, der er præget af indbyrdes uenighed og middelalderlige forestillinger om familie og samfund.

Hvad dansk kultur angår, er der endvidere række institutioner, der hjælper med at holde sammen på den. Det gælder for eksempel de traditionsbundne organer såsom folkebibliotekerne, folkeskolen og folkekirken. Det gælder endvidere den danske dagspresse, der dækker landet med god journalistik og som derved holder ytringsfriheden vedlige. Det gælder store institutioner såsom DR og TV2, og det gælder Statens kunstfond. Alle bidrager de til at holde den danske kultur vedlige.

Desværre trues flere af disse institutioner på eksistensen, og truslen kommer ikke fra muslimer, men fra danskerne selv. Hvad folkekirken angår, er dens medlemstal dalende, fordi danskere i tusindtal melder sig ud af foretagendet. Hvad folkeskolen angår, er den på vej væk fra den tradition for dannelse, der har hersket i skolen siden Grundtvigs dage, og hvad folkebibliotekerne angår, nedlægges filialer på stribe og udlånet af bøger er stærkt på retur. Dagspressen har det såmænd heller ikke for godt, oplagstallene daler drastisk på de fleste dagblade, og hvad DR angår, er denne institution for tiden truet på vitale dele af sin virksomhed, fordi borgerlige politikere ikke kan lide den. De tror tilsyneladende, at hvis man beskærer Danmarks Radio, vil antallet af abonnenter på dagbladene stige, men intet tyder på, at de har ret. Det eneste, man kan være sikker på, er, at de store internationale gigantmedier såsom Google, Amazon og Facebook vil få endnu flere kunder i butikken. Disse medier vil levere effektiv underholdning. Deres nyheder vil være domineret af internationale begivenheder, mens Danmark vil være reduceret til en udkant, og sproget vil ikke være dansk, men engelsk.

Af de institutioner der støtter dansk kultur, bør også nævnes Statens Kunstfond. Enhver, der holder af fædreland og modersmål burde elske denne institution. Den støtter i tusindvis af kunstneriske projekter over hele landet, og i fordelingen af støttemidler er man meget opmærksom på, at der skal være en balance mellem land og by. Det har medført, at det statistisk set er vanskeligere for kunstnere fra hovedstadsområdet end fra provinsen at få støtte. Og så er den dansk. Den støtter danske kunstnere som med deres værker er med til at vedligeholde og videreudvikle dansk kultur og dermed dansk identitet. Det gælder ikke mindst forfattere, der skriver på dansk. Man kan med god ret sige, at Statens Kunstfond gør det muligt at producere danskhed, og i en tid, hvor grænserne udfordres, hvor dansk sprog er trængt af fremmede tungemål i såvel private virksomheder som på universiteterne, er der al mulig grund til at stå vagt om de institutioner, der vil værne om dansk kultur.

Det er meget mærkeligt, at politiske partier, der roser sig af at være nationalt sindede, ikke holder sig tilbage med nedskæringsplaner her. Hvis de for alvor mente, at dansk kultur var truet på eksistensen af muslimer og andre udefrakommende elementer, ville de da gøre alt, hvad der stod i deres magt for at værne og beskytte dansk kultur og sørge for, at den var levende og i konstant udvikling. De ville anbefale deres vælgere at gå i kirke. De ville støtte udvidelse af det danske biblioteksvæsen. De ville arbejde for at folkeskolen igen blev et sted for almendannelse, knyttet til dansk tradition. De ville udvide Statens Kunstfond. De ville opfordre deres proselytter til at stille ind på de danske stationer. Det gør de imidlertid ikke, og det tyder på, at deres mange ord blot er afledningsmanøvrer. Tomme fraser i deres alt for store, klichefyldte munde. I praksis viser de ikke kærlighed til fædrelandet, men åbner porten for en kommerciel, engelsksproget konkurrencestat. At de vil forsvare danske værdier passer ganske enkelt ikke. Det er bare noget de siger, mens de aktivt arbejder på at ødelægge nogle af de bærende nationale institutioner og dermed svække den danske kultur. Tættere på et nationalt selvmord kan man næsten ikke komme.